text: International skole boomer efter nye jobs i Nordsøen 
  15 august 2017 kl. 16.57
  Det går godt i offshore-industrien, og det drypper på den lille internationale skole i Esbjerg, der har fået 52 nye elever i år.
  Med offshore-indsutriens comeback i Esbjerg er der kommet mange flere stillinger i oliebranchen til byen. Det har fået mange udenlandske familier til at rykke til byen, og det kan mærkes på Esbjerg International School, der ligger i Guldager.
  Her er 52 nye elever netop startet. Så nu er elevtallet steget fra 251 til 303.
  - Jeg er meget glad. Jeg glæder mig til de udfordringer og de spændende ting, der skal ske her det næste år, siger skoleinspektør Jason Lusby.
  Det så ellers sort ud sidste år for Esbjerg med lave oliepriser og fyringer. Men så kom regeringens Nordsøaftale, der vil sætte gang i olieudvindingen igen. Samtidig flyttede Mærsk Oil en lang række stillinger til Esbjerg fra København.
  Snart kommer der gang i Tyra-feltet og havvindmølleparken Horns Rev 3, så det kan betyde endnu flere børn til den lille internationale skole.
  -Lige nu har vi ikke plads til at tage 50 mere. Men vi må vente og se, hvad der sker, siger Jason Lusby.
  Der er overvejelser om at bygge ud, men ledelsen har endnu ikke taget en beslutning.
  